**Evaluering af læreplansarbejdet i Nøkken vinter-sommer 2024**

Personalet i **Lille Nøkken** har det forgangne halvår haft følgende fokuspunkter:

**Social udvikling**  
  
  
**Daglig udflugt**  
  
Personalet har øget bevidsthed omkring at involvere børnene i de sange, som synges i løbet af den daglige gåtur. Personalet har endvidere skærpet opmærksomhed på engagerede samtaler om de begivenheder, som opleves i øjeblikket, herunder at involvere mere tilbageholdne børn. Blandt større børn øves at give plads til hinanden; at vente med selv at tale, når en anden taler eller synger.  
  
Engagementet hos børnene kan naturligt variere fra dag til dag efter sindstilstand og overskud, hvilket respekteres.

**Frokostmåltid**  
  
Personalet arbejder aktivt med at styrke det lille barns evne til at behovsudsætte. Denne øves i forbindelse med servering af den varme mad, hvor de største børn får først. Det kan være svært for de mindste at vente, men de erfarer hurtigt, at alle får efter tur. De større børn virker endvidere som forbilleder for de mindre ved at puste på maden, holde på skeen, drikke af koppen o.lign. Det er også en social kunst at række skålen med mad til sidemanden samt at sende tømte glas og skåle tilbage til den voksne efter måltidet. Alle som kan og vil hjælper til.

Personalet lægger vægt på ro omkring måltidet. Det er personalets erfaring, at dette er vigtigt i flere henseender. Dels får mange ikke spist, hvis der tales. Men at opleve en stille stund, som giver plads til at mærke sig selv i en ellers larmende og travl verden, er af uhyre betydning.  
  
Personalet har skærpet den nonverbale kommunikation i forbindelse med mimik, gebærder og kropssprog omkring måltidet. Når alle har fået ro til at spise en stund gives plads til samtale, mens de sidste spiser færdigt.

**Selvhjulpenhed og samvær**  
  
På Lille Nøkkens veranda er selvhjulpenhed i særlig fokus. Her dyrkes endvidere den gode stemning omkring at støtte og hjælpe hinanden.

Der opstår jævnligt perioder med enkelte inaktive børn, som ikke magter at starte på af- og påklædning. Her skabes motivationen med entusiasme, fantasi og glædesfyldt sang. Der gives plads til de børn, som har behov for ekstra tid.   
  
Gennem god tilknytning og et indgående kendskab til de enkelte børn, bærer det pædagogiske arbejde frugt.  
**Natur, udeliv og science**  
  
  
**Elementernes samspil**  
  
I Nøkken anvendes naturen som et aktivt læringsrum for det lille barn. Børn og voksne undres nysgerrigt sammen om de oplevelser, som opstår. Planter og dyr behandles med omhu. Der klatres i træer, bygges huler, snittes, plaskes i vandpytter mv. Barnet stimulerer sin taktile sans og opnår med tiden et næsten symbiotisk forhold til sine omgivelser.

**Sang**  
  
At synge skaber sprog, giver plads til efterligning og strækker sproget. Personalet synger om oplevelser på turen, om farver, dyr og årstiden. Sang skaber glæde og gentagelse samt en naturlig opøvelse af børnenes sproglige egenskaber.   
  
At overvære Store Nøkkens sanglege skaber inspiration. Dette kommer tydeligt til udtryk i de frie legestunder, hvor de ældste i Lille Nøkken ofte tager initiativ til selv at lege sangleg. Nøkkens forældre beretter desuden ofte, at både sange og fingerlege flittigt bliver repeteret derhjemme.

**Samtale**  
  
Den anerkendende samtale er fundamental for, at det lille barn føler sig tryg og hørt. Personalet gentager ofte barnets sætning eller udvider den for at udvikle dets sprogkundskaber ved hjælp af efterligning frem for belæring. Eksempel: Et barn på tur siger *“se, traktor”*, hvortil den voksne svarer *“ja, se den store, blå traktor, hvor skal den mon hen?”*.

Ovenstående tiltag i Lille Nøkken har givet anledning til finjusteringer og skærpet opmærksomhed på den pædagogiske praksis til gavn for yderligere at kunne udvikle børnenes sprog og sociale kompetencer.

Personalet i **Store Nøkken** har det forgangne halvår haft følgende fokuspunkter:

**Trivsel, læring, udvikling og leg**

Mål: Inspirerende læringstiltag, inklusion og fantasigribende voksenfortælling. Store Nøkkens personale afstemmer tiltag ud fra de ytringer og stemninger, som opleves i hverdagen, og arbejder åbent og bevægeligt i samspillet med børn, kolleger og forældre.

Personalet har fokus på børnenes trivsel, og på om læringsmiljøerne stimulerer børnenes nysgerrighed, opfindsomhed og kreativitet.

Store Nøkkens personale har arbejdet med konsensus i daglige arbejdsgange for at styrke tydeligheden overfor børnegruppen. At de voksne er samstemmende omkring regler og retningslinjer er tryghedsskabende, og giver overblik og ro hos alle.

Børn og voksne har med nysgerrighed og begejstring faciliteret forskellige projekter i haven. Her er i de forgangne måneder blevet lavet mursten fra bunden, sået blomster og planter, høstet korn og kværnet det til mel ved håndkraft, bygget en æblekatapult til anvendelse ved Nøkkens høstmarked og meget mere. Projekterne skaber fællesskab, trivsel, læring, udvikling og fantasi til videre leg.

**Kommunikation og sprog**

Store Nøkkens personale har arbejdet med inklusion af særligt sensitive børn. Personalet kommunikerer tydeligt, og spørger nysgerrigt ind, hvis barnet bliver frustreret. Det aflaster barnet og indgyder ro, når den voksne udviser forståelse, lytter og afsøger muligheder.

**Social udvikling**  
  
  
**Garderobe**  
  
Tiltag: At skabe overblik for barnet ved at anvende billedsprog. Eksempel: *“Nu skal du tage dine hjemmesko af”* og efter hver udført handling italesættes den næste, *“Nu lægger du dem i din stofpose”*. Personalet lægger tøjet klar på gulvet for at styrke overblikket. En voksen sidder endvidere til rådighed for at hjælpe.

Evaluering: Der skabes ro i garderoben. De treårige har størst behov for støtte og vejledning, mens de fireårige blot har behov for en kort vejledning og derefter klarer resten selv. De fem- og seksårige er fuldstændig selvhjulpne.

**Frokostmåltid**

Tiltag: At skabe ro omkring måltidet de første minutter, så den første portion kan indtages i ro og mag. De voksne har en afdæmpet stemmeføring, skaber en rolig leg eller fortæller en fingerleg inden måltidet. De voksne er selv stille den første del af måltidet, og derefter kan børnene efter tur fortælle, hvad de har på hjerte.

Evaluering: Der vil altid være enkelte, som har svært ved ro, men langsomt opbygges en kultur, hvor alle får ro til at spise. Mange børn i Nøkken spiser mere end en fuldvoksen, og dette er forståeligt efter en lang gåtur, hvor alle sanser er blevet stimuleret.

**Oprydning**

Tiltag: At de voksne starter oprydningen før børnene, hvorefter oprydningssangen synges. Hvert barn får tilstillet en opgave, og færdiggøres denne før tid, får det en ny eller hjælper en voksen.

Evaluering: Er samtlige voksne ikke deltagende fra start, kan det være vanskeligt at opretholde børnenes motivation. Er alle fælles om opgaven, forløber oprydningen hurtigt og gnidningsfrit, og er overskuelig for alle børn.

Personalet i **Lille Nøkken** og **Store Nøkken** har det forgangne halvår haft følgende fælles fokuspunkter:

**Kommunikation**  
  
Fordeling af ansvarsområder, samarbejde og konsensus i personalegruppen.

**Stuetjek**  
  
Nøkkens ansatte udfyldte hver især dagligt indenfor samme uge et skema omhandlende hvert enkelt barn i børnegruppen. Herfra udledtes en samstemmende vurdering af barnets aktuelle trivsel, udvikling, tilknytning, leg og sociale kompetencer. Ved det ugentlige personalemøde gennemgik personalet alle børn i fællesskab, og udarbejdede handleplaner efter behov.

**Børneiagttagelse**  
  
På personalemøder udarbejdes handleplaner udfra iagttagelsesmetoden Teori U. Ugen inden personalemødet betragtes ét til to udvalgte børn nøgternt i dagligdagen og på mødet kortlægges disse således fysisk, socialt, biografisk mv. Der udarbejdes en konklusion og en handleplan samt evalueres på tidligere handleplaner og iagttagelser af samme barn, såfremt det har været i Nøkken længe. Arbejdet med Teori U har givet gode erfaringer blandt personalet. At betragte barnet nuanceret i fællesskab vækker glæde, nyt liv og forståelse.

**Styrket faglighed**

Nøkkens ansatte deltager løbende i efteruddannelsesforløb, seminarer, kurser og foredrag. I foråret deltog personalegruppen blandt andet i et foredrag ved hjerneforsker Keld Fredens. Her belystes vigtigheden af, at barnet i sine formative leveår gives mulighed for at udfolde sig i naturen, at gå ture og boltre sig samt at sanse årstidernes mangfoldigheder og kvaliteter. Keld Fredens beskrev ydermere nødvendigheden af at kunne være rolig og stille i et fællesskab. At samtidens hektiske, materielle liv sjældent har plads til eftertænksomhed, ro og stilhed. Og slutteligt at håndens arbejde — det manuelle håndværk — er vigtigere end nogensinde, da det danner fundamentale anlæg i hjernen, som er nødvendige senere i livet.